การสวนสนามวันชาติจีน

**สวนสนามวันชาติ** () มีชื่ออย่างเป็นทางการว่า **สวนสนามวันชาติสาธารณรัฐประชาชนจีน** () เป็นการสวนสนามทหาร-พลเรือนที่จัดขึ้น ณ จัตุรัสเทียนอันเหมินในปักกิ่ง เมืองหลวงของสาธารณรัฐประชาชนจีน เนื่องในวันชาติของสาธารณรัฐประชาชนจีนซึ่งตรงกับวันที่ 1 ตุลาคม จัดโดยกองทัพปลดปล่อยประชาชน ตำรวจติดอาวุธประชาชน กองกำลังอาสาสมัคร รวมถึงกลุ่มพลเรือนของพรรคคอมมิวนิสต์จีน เดิมเคยจัดเป็นประจำทุกปีตั้งแต่ ค.ศ. 1950 ถึง 1959 และหลังจากนั้นก็จัดขึ้นทุกสิบปีนับตั้งแต่ ค.ศ. 1959 และถ่ายทอดสดทางสถานีวิทยุโทรทัศน์กลางแห่งประเทศจีนมาตั้งแต่ ค.ศ. 1984

สวนสนามวันชาติครั้งล่าสุดจัดขึ้นเมื่อวันที่ 1 ตุลาคม ค.ศ. 2019 ซึ่งเป็นวันครบรอบ 70 ปีการก่อตั้งสาธารณรัฐประชาชนจีน

## ภาพรวม

นับตั้งแต่การสวนสนามใน ค.ศ. 1950 มีการจัดสวนสนามขึ้นที่จัตุรัสเทียนอันเหมินเพื่อเฉลิมฉลองวันครบรอบการก่อตั้งสาธารณรัฐประชาชนจีนอย่างเป็นทางการ โดยปัจจุบันจะจัดขึ้นทุก 10 ปี ซึ่งเป็นรูปแบบที่เริ่มต้นขึ้นใน ค.ศ. 1999 เพื่อฉลองครบรอบ 50 ปีของการก่อตั้งประเทศ ก่อนหน้านี้เคยมีการจัดสวนสนามเป็นประจำทุกปีจนกระทั่ง ค.ศ. 1959 เมื่อพรรคคอมมิวนิสต์จีนตัดสินใจว่าจะฉลองวันหยุดนี้อย่าง "มัธยัสถ์" ยังมีการจัดสวนสนามใน ค.ศ. 1964, 1966, 1969, 1970 และ 1984 ด้วย

ตั้งแต่ ค.ศ. 1984 การสวนสนามเป็นประธานโดยผู้นำสูงสุดในฐานะเลขาธิการใหญ่พรรคคอมมิวนิสต์จีน และในฐานะผู้บัญชาการทหารสูงสุดของกองทัพปลดปล่อยประชาชนและประธานคณะกรรมาธิการการทหารกลางซึ่งเป็นไปตามรัฐธรรมนูญ ผู้นำสูงสุดยังเป็นผู้ตรวจพลสวนสนามด้วยตัวเอง ผู้บัญชาการสวนสนามคือนายพลของกองทัพฯ ยศพลโทหรือพลตรี ซึ่งดำรงตำแหน่งเป็นผู้บัญชาการกองบัญชาการภาคพื้นกลางหรือเป็นสมาชิกอาวุโสของ 15 หน่วยงานปัจจุบันของคณะกรรมการการทหารฯ ก่อน ค.ศ. 1959 ในช่วงที่การสวนสนามถูกจัดขึ้นในรูปแบบที่เป็นธรรมเนียมแบบโซเวียต การสวนสนามจะได้รับการตรวจโดยรัฐมนตรีว่าการกระทรวงกลาโหม ซึ่งเป็นตำแหน่งอาวุโสที่มักดำรงโดยนายพลหรือ (ก่อน ค.ศ. 1984) จอมพล (และก่อน ค.ศ. 1954 โดยผู้บัญชาการทหารสูงสุดกองทัพฯ) พิธีกรของงานคือเลขาธิการคณะกรรมการพรรคคอมมิวนิสต์ประจำกรุงปักกิ่งหรือสมาชิกอาวุโสของคณะกรรมการกลางพรรคคอมมิวนิสต์จีน

## กำหนดการ

### เริ่มพิธี
เวลา 10.00 น. โยธวาทิตกองทัพปลดปล่อยประชาชนบรรเลงเพลง "มาร์ชต้อนรับ" () เพื่อเป็นสัญญาณการเริ่มต้นพิธีอย่างเป็นทางการ เมื่อผู้นำสูงสุดมาถึง เขาได้ขึ้นไปยืนบนแท่นที่ประตูเทียนอันเหมินพร้อมบุคคลต่อไปนี้:
* ประธานคณะมนตรีรัฐกิจสาธารณรัฐประชาชนจีน (นายกรัฐมนตรี)
* ประธานคณะกรรมาธิการสามัญประจำสภาประชาชนแห่งชาติ และประธานสภาที่ปรึกษาการเมืองประชาชนจีน
* เจ้าหน้าที่ระดับสูงของคณะกรรมาธิการสามัญประจำกรมการเมืองและหน่วยงานอื่น ๆ ภายใต้คณะกรรมการกลางพรรคคอมมิวนิสต์จีน
* รองประธานาธิบดีสาธารณรัฐประชาชนจีน
* รองประธานคณะมนตรีรัฐกิจสาธารณรัฐประชาชนจีน (รองนายกรัฐมนตรี) 
* รองประธานคณะกรรมาธิการการทหารกลางและสมาชิกของหน่วยงานในคณะกรรมการ 
* ประธานศาลประชาชนสูงสุด
* อัยการสูงสุดของสำนักงานอัยการประชาชนสูงสุด
* มนตรีแห่งรัฐ
* รองประธานคณะกรรมาธิการสามัญประจำสภาประชาชนแห่งชาติและคณะกรรมาธิการแห่งชาติประจำสภาที่ปรึกษาการเมืองประชาชนจีน
* เลขาธิการสำนักเลขาธิการพรรคคอมมิวนิสต์จีน
* อดีตผู้นำพรรคและสาธารณรัฐ
* ผู้แทนจากทั้งสภาประชาชนแห่งชาติและสภาที่ปรึกษาการเมืองประชาชนจีน รวมถึงผู้นำฝ่ายพรรคและผู้นำฝ่ายองค์กรของสภาที่ปรึกษาการเมืองประชาชนจีน
* รัฐมนตรีประจำคณะรัฐมนตรีและหัวหน้าหน่วยงานรัฐบาลระดับชาติที่มีสถานะเป็นรัฐมนตรี
* คณะทูตานุทูต ประมุขแห่งรัฐและ/หรือรัฐบาลต่างประเทศที่เข้าร่วม
* ผู้แทนภาคเอกชน บริษัทระดับชาติและภูมิภาคที่เป็นของรัฐ และองค์กรประชาชน
* ผู้ว่าการมณฑล นายกเทศมนตรี และหัวหน้าคณะกรรมการพรรคประจำมณฑลและเทศบาล และสภาประชาชนระดับภูมิภาค (หากมี)

ในการสวนสนามเมื่อครั้งอดีต เคยมีการแสดงแปรอักษรโดยใช้หนุ่มสาวหลายพันคนจากเมืองหลวงและจากทั่วประเทศมารวมตัวกันที่จัตุรัส (การแสดงนี้ถูกยกเลิกไปใน ค.ศ. 2015) ขณะที่กองพันผู้บุกเบิกรุ่นเยาว์แห่งประเทศจีนถูกจัดไว้ที่ด้านข้างของวงดุริยางค์ นำโดยผู้อำนวยการดนตรีอาวุโสของโยธวาทิตกองทัพฯ ประกอบด้วยนักดนตรีชายและหญิงประมาณ 1,900 คนจากโยธวาทิตเหล่าทัพที่ประจำอยู่ทั่วประเทศ กองพันผู้บุกเบิกเหล่านี้จะถือธงประจำกองพันสีแดงซึ่งสามารถเห็นได้ที่ด้านหน้าของแต่ละแถว

พิธีชักธงจะจัดขึ้นหลังการมาถึงของผู้ร่วมงาน แต่แตกต่างจากพิธีปกติ โดยที่กองเกียรติยศเชิญธงจะเดินแถวออกมาจากด้านข้างอนุสาวรีย์วีรชน ขณะที่กองทหารปืนใหญ่เกียรติยศของกองบัญชาการทหารรักษาการณ์ปักกิ่งยิงสลุต 21 นัด จากนั้นก็จัดแถวและประจำตรงกลางพื้นที่ใกล้วงดุริยางค์ ซึ่งในตอนนี้ธงชาติจีนได้ถูกนำไปติดตั้งที่เสาธงโดยเจ้าหน้าที่เชิญธง ผู้ซึ่งเพิ่งได้รับธงจากกองเกียรติยศเชิญธง โดยส่วนนี้ถูกนำมาใช้ใน ค.ศ. 1999 เพื่อจำลองการชักธงชาติที่จัตุรัสเทียนอันเหมินใน ค.ศ. 1949

เมื่อเสร็จสิ้นพิธีดังกล่าวและแปรอักษรเข้าประจำที่แล้ว พิธีกรจึงประกาศผ่านไมโครโฟนว่า: *ท่านสุภาพบุรุษและสุภาพสตรี โปรดลุกขึ้นยืนเพื่อเชิญธงชาติและร้องเพลงชาติ* จากนั้น เจ้าหน้าที่เชิญธงจึงสั่งทำความเคารพ และวงดุริยางค์บรรเลงเพลงชาติ "มาร์ชทหารอาสา" ขณะที่กองเชิญธงทำท่าวันทยาวุธ และเมื่อเพลงชาติจบ กองเชิญธงจะเรียบอาวุธและอยู่ในท่าพัก

### ตรวจพล
ขณะที่เจ้าหน้าที่กองทหารรักษาการณ์ปักกิ่งเข้าประจำที่ ผู้นำสูงสุดจะลงจากประตูเทียนอันเหมินด้วยลิฟต์ จากนั้นจึงขึ้นรถยนต์เปิดประทุนหงฉี L5 เพื่อตรวจพลสวนสนาม ซึ่งประกอบด้วยทหารของกองทัพปลดปล่อยประชาชน ตำรวจติดอาวุธประชาชน และกองกำลังอาสาสมัครประมาณ 4,000 ถึง 16,000 นายที่จัดรูปขบวนเป็นกองพัน รวมถึงกำลังพลอีก 9,000 นายในรูปขบวนยานยนต์พร้อมยานพาหนะประมาณ 400–900 คัน เมื่อผู้นำสูงสุดมาถึงด้านหน้าประตูที่ถนนฉางอาน ผู้บัญชาการสวนสนาม (ผู้บัญชาการภูมิภาคทหารปักกิ่งจนถึง ค.ศ. 2017 และผู้บัญชาการกองบัญชาการภาคพื้นกลางตั้งแต่ ค.ศ. 2017) จะมาถึงด้วยรถที่คล้ายกันเพื่อรายงานให้ผู้นำสูงสุดทราบถึงการเริ่มต้นการตรวจพลสวนสนาม

ตามรายงาน ผู้นำสูงสุดจะตรวจพลในขณะที่วงดุริยางค์บรรเลงเพลง โดยผู้บังคับของแต่ละขบวนจะสั่งทำความเคารพเมื่อรถแล่นผ่าน แต่ละกองพันจะทำวันทยาวุธ (แลขวาสำหรับขบวนที่ไม่มีอาวุธ และเฉียงอาวุธสำหรับขบวนที่ถือปืนไรเฟิลสมัยใหม่) หลังจากนั้นทุกนายจะยืนตรง ตั้งแต่ ค.ศ. 1984 กองเกียรติยศประจำจากกองพันทหารรักษาการณ์เกียรติยศปักกิ่ง (ตั้งแต่ ค.ศ. 2015 กองสุดท้ายเป็นกองร้อยหญิง) พร้อมหมู่เชิญธงจะเป็นแถวแรกที่ผู้นำสูงสุดจะทำการตรวจในขบวนสวนสนาม

เมื่อผู้นำสูงสุดผ่านขบวนหรือกองพัน ทหารจะทำความเคารพ และผู้นำสูงสุดจะกล่าวทักทายทหารว่า *"สวัสดี สหาย!"* (同志们好!) หรือ *"ขอบคุณที่แข็งขัน สหาย!"* (同志们辛苦了!) ทหารจะตอบกลับว่า *"สวัสดี ท่าน[[ประธานคณะกรรมาธิการการทหารกลาง (จีน)|ประธาน]]!"* (主席好!) หรือ *"[พวกเรา] [[รับใช้ประชาชน]]!"* (为人民服务!)

หลังตรวจพลเสร็จสิ้น ผู้นำสูงสุดจะกลับไปที่ประตูเทียนอันเหมินเพื่อกล่าวสุนทรพจน์สำคัญเนื่องในวันหยุดประจำชาติ ขณะเดียวกัน ผู้บัญชาการก็จะไปประจำที่ประตูด้วยเช่นกัน และรูปขบวนจะปรับแถวเป็นรูปแบบพร้อมเดิน โดยขบวนยานยนต์จะปรับแถวเพิ่มเติมและมีการบินผ่านของเครื่องบินร่วมด้วย

ในการสวนสนาม ค.ศ. 2019 มีการสลับลำดับ โดยคราวนี้ผู้นำสูงสุดจะเป็นผู้กล่าวสุนทรพจน์ก่อนจะออกจากประตูไปตรวจพลสวนสนาม

### สวนสนาม
คำสั่ง *เริ่มสวนสนาม* () จากผู้บัญชาการสวนสนามที่อยู่บนประตูเทียนอันเหมินเป็นสัญญาณให้รูปขบวนสวนสนามเริ่มเดินผ่านประตู ซึ่งเป็นจุดที่บุคคลสำคัญมารวมตัวกัน ขณะที่ฝูงชนจะรวมตัวกันที่อัฒจันทร์รอบประตู ซึ่งรวมถึงทหารผ่านศึกของกองทัพปลดปล่อยประชาชน ผู้บุกเบิกฯ ผู้แทนจากหน่วยงานรัฐและเอกชน พลเมืองผู้มีเกียรติ รวมถึงข้ารัฐการ คณะทูต และผู้สื่อข่าวต่างประเทศ ขณะที่วงดุริยางค์บรรเลงเพลงมาร์ชสวนสนาม ซึ่งเป็นเพลงสรรเสริญกองทัพปลดปล่อยประชาชนที่ดัดแปลงสำหรับสวนสนาม หลังจากหมู่เชิญธงชาติ ธงพรรค และธงกองทัพฯ บินผ่านไปพร้อมการบินผ่านของขบวนเฮลิคอปเตอร์ที่แสดงจำนวนปีของการก่อตั้งประเทศในวาระพิเศษ รูปขบวนเดินเท้าจะเริ่มเดินเป็นอันดับแรก โดยเลขาธิการใหญ่และผู้นำพรรค รัฐ และทหารคนอื่น ๆ จะทำความเคารพแต่ละขบวนที่เดินผ่านแท่น ตั้งแต่ ค.ศ. 1984 กองเกียรติยศประจำของกองพันทหารรักษาการณ์เกียรติยศปักกิ่ง รวมถึงกองร้อยทหารหญิงที่กล่าวถึงข้างต้น เป็นกลุ่มแรกที่เดินผ่านโดยมีหมู่เชิญธงนำขบวนซึ่งถือธงกองทัพฯ ทำหน้าที่เป็นธงชาติโดยพฤตินัย พร้อมกับธงชาติและธงพรรคที่อยู่ข้างหน้า แต่ละกองพันที่เดินผ่านประกอบด้วยกลุ่มดังต่อไปนี้:
* นายทหารคณะกรรมาธิการการทหารกลาง กระทรวงกลาโหม และตำรวจติดอาวุธประชาชน
* มหาวิทยาลัยป้องกันประเทศ
* โรงเรียนนายร้อยและโรงเรียนการทหาร
* กองทัพบกกองทัพปลดปล่อยประชาชน
* กองทัพเรือกองทัพปลดปล่อยประชาชน
** เหล่านาวิกโยธินกองทัพปลดปล่อบประชาชน
* กองทัพอากาศกองทัพปลดปล่อยประชาชน
** เหล่าส่งทางอากาศกองทัพปลดปล่อยประชาชน
* หน่วยปฏิบัติการพิเศษกองทัพปลดปล่อยประชาชน
* กองทัพจรวดกองทัพปลดปล่อยประชาชน
* กองกำลังสนับสนุนการส่งกำลังบำรุงร่วมกองทัพปลดปล่อยประชาชน
* กองทหารหญิงของกำลังพลกองทัพปลดปล่อยประชาชน
* ตำรวจติดอาวุธประชาชน
* กองหนุนกองทัพปลดปล่อยประชาชน
* กองกำลังอาสาสมัครของคณะกรรมการการทหารฯ และกระทรวงกลาโหม
* พลเรือนที่ทำงานในคณะกรรมการการทหารฯ กองทัพฯ และกระทรวงกลาโหม
* กองพันของกำลังพลกองทัพปลดปล่อยประชาชนที่ปฏิบัติงานในภารกิจรักษาสันติภาพของสหประชาชาติ

กระทั่งการสวนสนาม ค.ศ. 1959 กองทัพปลดปล่อยประชาชน ตำรวจติดอาวุธประชาชน และกองกำลังอาสาสมัครได้เดินขบวนแยกกันในระหว่างการสวนสนาม (โดยกองกำลังอาสาสมัครได้เดินรวมกับขบวนแห่พลเรือน) แต่ละกองพันประกอบด้วยทหาร 350 นาย (จัดแถว 14 แถว แถวละ 25 นาย) และมีผู้บังคับการกองพันกับกรรมการการเมืองประจำกองพันเป็นผู้นำขบวน โดยจะเดินนำหน้าหน่วยของตนเอง

จากนั้นรูปขบวนเคลื่อนที่ก็เคลื่อนตามมา ซึ่งจัดเป็นกองพันเช่นกัน แต่มีเจ้าหน้าที่ผู้บังคับบัญชาอยู่บนยานพาหนะของตนขณะที่พวกเขากำลังแสดงความเคารพ ยานพาหนะและยุทธภัณฑ์เหล่านี้ส่วนใหญ่ผลิตในประเทศและอยู่ในประจำการหรือกำลังจะถูกนำมาใช้เพื่อตอบสนองความต้องการของกองทัพปลดปล่อยประชาชนที่ทันสมัย หน่วยที่น่าสนใจที่เข้าร่วมในขบวนเคลื่อนที่คือกองทหารหญิงจากวิทยาลัยการแพทย์เบทุน ซึ่งถูกนำมาเข้าร่วมในการสวนสนามเมื่อ ค.ศ. 1984 ตามด้วยการสวนสนามทางอากาศของอากาศยานจากกองทัพบก กองทัพเรือ และกองทัพอากาศ

## รายชื่อการสวนสนามวันชาติ
ต่อไปนี้คือการสวนสนามที่จัดขึ้นตั้งแต่ ค.ศ. 1949:

### การสวนสนามที่ถูกยกเลิก
*1969 – ถูกผลักดันในนาทีสุดท้าย ไม่มีขบวนยานยนต์และอากาศยาน มีเพียงขบวนแห่พลเรือน
*1971 – เนื่องจากอุบัติการณ์หลิน เปียว
*1979 – เนื่องจากผลพวงของการปฏิวัติทางวัฒนธรรม
*1989 – เนื่องจากการประท้วงและการสังหารหมู่ที่จัตุรัสเทียนอันเหมิน ค.ศ. 1989

## แกลเลอรี

File:China 10th Anniversary Parade in Beijing 03.jpg|ทหารเรือในการสวนสนาม ค.ศ. 1959
File:Type 98 tanks on parade.jpg|ไทแ 98 ในขบวน
File:HY-6 and two J-10Bs at PRC70 Parade (20191001112908).jpg|เครื่องบินกองทัพอากาศในการสวนสนาม ค.ศ. 2019
File:ZBD-05 amphibious IFV in Beijing.jpg|ZBD-05 ในการซ้อมสวนสนาม ค.ศ. 2009
File:Beijing-parade-rehearsal-tanks-tiananmen-20190923-VOA.webm|วิดีโอการซ้อมสวนสนาม ค.ศ. 2019


## ดูเพิ่ม
*วันปฏิวัติเดือนตุลาคม
*สวนสนามวันชัย
*สวนสนามวันปากีสถาน
*วันธงชาติมองโกเลีย
*วันกองทัพแห่งชาติอินโดนีเซีย

## หมายเหตุ

## อ้างอิง

## แหล่งข้อมูลอื่น

*The National Day Parade Official Website (2009 version)
*Parts 1 2 3 and 4 of a documentary on the history of the Chinese National Day Parade]
* Fifteen military units march in formation for National Day parade
* 《庆祝中华人民共和国成立70周年大会 阅兵式 群众游行特别报道》 20191001 | CCTV
* 720P High Definition Video of the 60th Anniversary Parade – (YouTube) (720p resolution in HD mode)
* Documentary Film: China's 50th National Day Military Parade 1999 PLA August First Film Stu
* 1984 China Military Parade Full Version | 1984年中国人民解放军大阅兵
* 1984 北京35週年國慶閱兵、羣衆遊行 （粵語旁述完整版
* 1959 CHINA NATIONAL DAY 《庆祝建国十周年》

หมวดหมู่:สาธารณรัฐประชาชนจีน
หมวดหมู่:กิจกรรมประจำปีในปักกิ่ง
หมวดหมู่:การทหารของสาธารณรัฐประชาชนจีน
หมวดหมู่:การสวนสนามทหารในประเทศจีน
หมวดหมู่:ฤดูใบไม้ร่วงในประเทศจีน
หมวดหมู่:กิจกรรมประจำปีที่จัดขึ้นในปี พ.ศ. 2492
หมวดหมู่:ก่อตั้งในประเทศจีนในปี พ.ศ. 2492